# Rheolwr Portffolio

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | E |
| Cyfeirnod: |  | PM |
| Tîm: |  | Celfyddydau |
| Adrodd i: |  | Cyfarwyddwr Ymgysylltu â’r Celfyddydau |
| Rheoli staff: |  | Swyddogion Datblygu a Rheolwr Rhaglen |
| Lleoliad: |  | Hyblyg – gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Mae Rheolwyr Portffolio'n chwarae rhan hanfodol wrth gyflawni blaenoriaethau polisi Cyngor y Celfyddydau trwy gynllunio, cydlynu a gweithredu rhaglenni, prosiectau a thasgau. Bydd gan ddeiliaid y swyddi feddylfryd entrepreneuraidd ac arbenigedd ar draws amrywiaeth o ddisgyblaethau'r celfyddydau a/neu feysydd technegol.

Fel proffesiynolion celfyddydol uwch, mae Rheolwyr Portffolio'n cyfuno arbenigedd sylweddol ym maes y celfyddydau â gwybodaeth fusnes ac ymwybyddiaeth sefydliadol cadarn. Maen nhw'n gallu siarad yn awdurdodol am eu meysydd arbenigedd ond mae ganddynt y sgiliau gweithredol a rheoli prosiect i arwain a chydlynu timau prosiect hyblyg â chyfnod penodol.

Bydd disgwyl i Reolwyr Portffolio eu rheoli eu hunain a chyflawni eu gweinyddiaeth eu hunain i raddau helaeth heb fawr o oruchwyliaeth uniongyrchol. Bydd disgwyl iddynt dreulio'r rhan fwyaf o'u hamser yn gweithio'n lleol yn y maes. Bydd Rheolwyr Portffolio'n gweithredu fel rheolwyr llinell i’r Swyddogion Datblygu, ac fel proffesiynolion celfyddydol profiadol bydd disgwyl iddynt fod yn arweinwyr strategol ar brosiectau cymeradwy ac wrth ddatblygu polisi, a byddant yn rheoli, yn mentora ac yn goruchwylio staff o dimau eraill (fel y bo'n briodol) wrth gyflawni prosiectau.

Y cyfrifoldebau sy’n gysylltiedig â’r rôl hon yw:

* Datblygu celfyddydau Cymraeg eu hiaith
* Partneriaethau cyhoeddus, gan gynnwys Awdurdodau Lleol

Fodd bynnag, o ystyried natur hyblyg y rôl, gall swydd Rheolwr Portffolio gynnwys amrywiaeth eraill o gyfrifoldebau sy'n cynnwys y canlynol:

• 'pecyn' o arbenigeddau celfyddydol neu broffesiynol

• bod yn arweinydd strategol ar feysydd polisi

• rôl ddaearyddol (e.e. ar gyfer rhanbarth o Gymru)

• cyfrifoldeb dros reoli rhaglen neu brosiect

• rôl mentora gydag un o sefydliadau Portffolio Celfyddydol Cymru (APW)

• darparu gwybodaeth arbenigol a chymryd rhan mewn cyfarfodydd lle gwneir penderfyniadau ariannu

• gweld gwaith, datblygu gwybodaeth ac arbenigedd

Mae’r Rheolwyr Portffolio’n gyfrifol am reoli cyllidebau a defnyddio cyllid ac adnoddau mewn perthynas â'u maes cyfrifoldeb. Byddant yn gwneud hyn gyda chymorth ac arweiniad yr Uwch Dîm Arwain a'r tîm Cyllid gan sicrhau bod blaenoriaethau strategol ac argaeledd cyllid yn alinio â'i gilydd gymaint â phosibl.

### Prif gyfrifoldebau

Llywodraethu – cynorthwyo rheolaeth effeithiol ac atebol dros fusnes Cyngor y Celfyddydau trwy:

* fynychu cyfarfodydd y Cyngor a'i Bwyllgorau yn ôl yr angen ac fel y bo'n briodol
* sicrhau bod prosiectau a rhaglenni gwaith yn adlewyrchu blaenoriaethau corfforaethol Cyngor y Celfyddydau.

Gwybodaeth arbenigol – Bydd union ddiffiniad y cyfrifoldebau mewn perthynas â'r math o gelfyddyd yn amrywio o bryd i'w gilydd ac yn unol â'r blaenoriaethau a'r prosiectau a glustnodir yn ystod ein prosesau cynllunio corfforaethol. Fodd bynnag, mae disgwyl i Reolwyr Portffolio gynnal gwybodaeth a dealltwriaeth awdurdodol a chadarn am y celfyddydau ar draws un ddisgyblaeth neu ragor, a byddant yn gallu asesu a beirniadu gwaith creadigol yn hyderus.

Polisi – darparu gwybodaeth arbenigol i helpu gyda:

* datblygiad polisi a strategaeth y celfyddydau
* gwaith i fonitro gweithgarwch celfyddydol (yn enwedig gweithgareddau ein sefydliadau refeniw)
* cyflawniad ein strategaethau corfforaethol.

Cyngor a gwybodaeth – cynorthwyo ein Gwasanaeth Gwybodaeth, y tîm ehangach o staff, a chyrff ac unigolion allanol trwy:

* ymateb i geisiadau am gymorth neu gyngor arbenigol
* cyfrannu at gymorthfeydd ac achlysuron cynghori
* paratoi gwybodaeth a deunyddiau briffio
* cynnal sesiynau briffio/cyflwyniadau yn eich meysydd cyfrifoldeb unigol.

Datblygu'r Celfyddydau – cynorthwyo artistiaid, sefydliadau'r celfyddydau a phobl greadigol broffesiynol i ddatblygu eu potensial creadigol trwy:

* asesu a rhoi diagnosis ar berfformiad ac effeithiolrwydd
* rhannu gwybodaeth am arferion gorau ym myd y celfyddydau
* cynorthwyo anghenion datblygu busnes
* cynghori ar gynhyrchu incwm.

Datblygu'r Sector a Rhaglenni – datblygu sylfeini gwybodaeth Cyngor Celfyddydau Cymru ynghylch y ddarpariaeth gyfredol ar draws Cymru a chynorthwyo datblygiad blaenoriaethau corfforaethol trwy:

* gynllunio a chynnal cyfarfodydd o Grwpiau Datblygu'r Sector fesul maes arbenigedd, gan gynnwys darparu trosolwg o'r sector(au) er mwyn bwydo trafodaethau ehangach am sefydliadau sy’n datblygu a sefydliadau’r APW trwy'r trosolwg cynllunio busnes a phrosesau monitro ansawdd
* cynllunio a chynnal cyfarfodydd o'r Grwpiau Datblygu Rhaglenni fesul blaenoriaeth gorfforaethol, gan gynnwys darparu trosolwg a dadansoddiad er mwyn clustnodi gweithgarwch ac ymyraethau strategol i'w datblygu ar gyfer cam datblygu'r Prosiect
* sicrhau bod arbenigedd y grŵp yn cael ei harneisio a'i gydlynu fel y gall fwydo datblygiad/cyflawniad blaenoriaethau corfforaethol a phrosiectau ehangach
* darparu safbwynt ehangach o ran y sector a rhaglenni mewn perthynas â thrafodaethau sy'n ymwneud â sefydliadau unigol yn ystod prosesau lle gwneir penderfyniadau am ddyfarnu grantiau.

Cyflawni prosiectau – dylunio, cydlynu a rheoli tasgau a phrosiectau i’w cyflawni (fel aelod/arweinydd tîm) yn unol â'r fframwaith rheoli prosiectau. Cyfrifoldeb dros:

* fonitro, gwerthuso ac adrodd ar ddeilliannau prosiectau yn unol â’r â blaenoriaethau corfforaethol
* rheoli'r cyllidebau a ddyrennir ar gyfer gwaith prosiect.

Meithrin cysylltiadau – hyrwyddo datblygiad perthnasau cadarnhaol a chydweithredol ag artistiaid a sefydliadau'r celfyddydau ac â rhanddeiliaid. Mae hyn yn cynnwys sectorau a sefydliadau sy'n gweithio y tu hwnt i fyd y celfyddydau (fel y bo'n berthnasol i'r sector), y rhaglen ac anghenion y prosiect. Mae mynychu rhwydweithiau a fforymau yn rhan o'r rôl hefyd.

Monitro ansawdd – hyrwyddo ymdrechion i sicrhau rhagoriaeth ym myd y celfyddydau yng Nghymru trwy:

* fentora a chynorthwyo Cymdeithion Celfyddydol
* cyfrannu at ein prosesau monitro ansawdd
* gweld gwaith ac adrodd arno
* cyflawni adolygiadau sicrwydd ansawdd dan bolisi Cyngor y Celfyddydau
* cydlynu gwaith y Swyddogion ar adroddiadau Adolygu'r Celfyddydau a helpu i ddatrys problemau sefydliadol
* cymryd rhan yng Nghyfarfodydd Adolygu Blynyddol yr APW
* diweddaru sgiliau a gwybodaeth.

Rheolaeth – atebolrwydd dros sicrhau defnydd effeithiol a phriodol o adnoddau ariannol, dynol a ffisegol. Mae hyn yn cynnwys:

* monitro cyflawniad ac allbwn gan gefnogi a mentora staff (gan helpu i gynllunio, rheoli a chyflawni gwaith)
* hyfforddiant a datblygu perfformiad
* sicrhau cydymffurfiaeth ag unrhyw bolisïau, rheoliadau neu ganllawiau yn eich meysydd cyfrifoldeb
* rheolaeth fatrics dros grŵp ehangach o staff mewn perthynas â'r rhaglen neu waith prosiect.

Cyllid – cynorthwyo dosbarthiad effeithiol cyllid trwy:

* gadeirio a chyfrannu at gyfarfodydd lle gwneir penderfyniadau am grantiau, gan gynnwys cynhyrchu cofnodion cywir a sicrhau bod gan y swyddogion y wybodaeth sydd ei hangen arnynt i roi adborth i'r ymgeiswyr
* sicrhau cysylltiad agos rhwng blaenoriaethau Cyngor y Celfyddydau a'u rheolaeth ar gyllidebau.

Eiriolaeth – hyrwyddo delwedd bositif o Gyngor Celfyddydau Cymru a'r gweithgareddau y mae'n eu cynorthwyo. Mae hyn yn cynnwys cynrychioli'r sefydliad a/neu roi cyflwyniadau mewn achlysuron allweddol yng Nghymru a'r tu hwnt fel y bo'n briodol i anghenion y sector, y rhaglen neu'r prosiect.

Partneriaethau strategol – sicrhau bod Cyngor Celfyddydau Cymru'n gallu datblygu ei flaenoriaethau corfforaethol, gan gynnwys:

* meithrin partneriaethau â chysylltiadau allanol er mwyn datblygu ein blaenoriaethau corfforaethol
* cynrychioli Cyngor y Celfyddydau mewn achlysuron/cyfarfodydd â phartneriaid a sefydliadau allanol
* dirprwyo dros y Cyfarwyddwyr fel y bo'n briodol.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Cymwysterau** | * Gradd ym maes y celfyddydau a/neu brofiad rheoli proffesiynol ym myd y celfyddydau |  |
| **Gwybodaeth** | * Angerdd dros y celfyddydau a'r gallu entrepreneuraidd i reoli mentrau a strategaethau sy'n datblygu blaenoriaethau Cyngor y Celfyddydau a'u rhoi ar waith * Gwybodaeth helaeth am y celfyddydau (yn arbennig arferion y celfyddydau cyfoes a chelfyddydau a diwylliannau Cymru) * Dealltwriaeth drylwyr am faterion cydraddoldeb a sut i’w cymhwyso'n ymarferol yng ngwaith Cyngor y Celfyddydau |  |
| **Sgiliau** | * Sgiliau TG a gweinyddu hyfedr |  |
| **Profiad** | * Profiad o lunio polisi cyhoeddus a rheoli prosiectau * Gwybodaeth ymarferol am faterion cyllid a busnes – y gallu i asesu materion sefydliadol, llunio diagnosis a mynd i'r afael â nhw | * Profiad o weithio mewn rôl debyg o fewn y sector elusennol neu gyhoeddus |
| **Nodweddion** | * Y gallu i feddwl mewn ffordd resymegol a strategol wrth gynllunio, rheoli a chyflawni prosiectau a thasgau cymhleth * Ffocws ar ddeilliannau, gyda'r gallu i weithio o dan bwysau a'r penderfyniad i lywio prosiectau a thasgau hyd at eu cwblhau'n effeithiol * Y gallu i ofalu am eich hun ac i weithio heb fawr o oruchwyliaeth uniongyrchol * Y gallu i wneud penderfyniadau y tu hwnt i'r fframwaith sefydlog ac i ddeall effaith hynny ar y maes gwaith o dan sylw * Sgiliau cyfathrebu rhagorol wrth siarad ac wrth ysgrifennu – y gallu i fod yn eiriolwr effeithiol, hygred a darbwyllol * Sgiliau arwain a rheoli rhagorol, a'r profiad i ysbrydoli, mentora a chefnogi staff * Ymrwymiad i ddatblygiad proffesiynol parhaus * Y gallu a'r parodrwydd i deithio'n gyson ledled Cymru, y DU a/neu dramor, ac i weithio oriau anghymdeithasol pan fo angen |  |
| **Y Gymraeg** | * Rhuglder yn y Gymraeg (ysgrifenedig a llafar). |  |